Eugenius, episcopus, servus servorum Dei, dilectis filiis Guilenco, priori Natoacensis monasterii ejusque fratribus, tam presentibus quam futuris, regularem vitam professis in perpetuum. Apostolici moderaminis clementie convenit religiosos diligere et eorum loca pia protectione munire. Dignum namque et honestati conveniens esse cognoscitur, ut qui ad ecclesiarum regimen assumpti sumus, eas et a pravorum hominum nequitia tueamur, et apostolice sedis patrocinio foveamus. Eapropter, dilecti in Domino filii, vestris justis postulationibus clementer annuimus, et prefatum monasterium in quo divino mancipati estis obsequio, ad exemplar predecessoris nostri felicis memorie pape Lucii, sub beati Petri et nostra protectione suscipimus, et presentis scripti privilegio communimus; statuentes ut quascumque possessiones, quecumque bona idem monasterium inpresentiarum juste et canonice possidet, aut in futurum, concessione pontificum, liberalitate regum, largitione principum, oblatione fidelium, seu aliis justis modis, prestante Domino, poterit adipisci, firma vobis, vestrisque successoribus et illibata permaneant, in quibus hec propriis duximus exprimenda vocabulis: Pomerium, Trifordum, Caloium, Trevogias, Rumilliacum, Casinum, Cantriacum, Calargias, Talusiacum, Maserias, Brenodum, Sanctum A[l]banum, Sanctum Martinum de Frasno, Villam justa Ambroniacum, Sanctum Germanum de Valboni, Buencum, Lovennam, Ardunum, Ascinencum, Villam juxta Gebennas, Sanctum Martinum de Darentasia, Cervariacum. Prohibemus quoque et apostolica auctoritate interdicimus, ut infra terminos ipsius monasterii, videlicet Sanctum Martinum, Salas, Senochias, Carisium, lacum Silani, Poisatum, quemadmodum a venerabili fratre nostro Amedeo, Lugdunensi archiepiscopo, apostolice sedis legato, rationabili providentia statutum et prohibitum est, nullus hominem capere vel invadere seu assultum vel quamlibet offensam facere presumat; monasterium vero ipsum cum capella Sancti Michaelis, que infra ipsum cimiterium sita est, in ea libertate manere sanctimus que a beato Gregorio concessa est, et in qua per sexaginta annos quiete fuisse dinoscitur; in obedientia autem et dispositione Cluniacensis abbatis et monasterii tam locus ipse quam fratres perpetuo maneant. Decernimus ergo, ut nulli omnino hominum liceat prefatum monasterium temere perturbare, aut ejus possessiones aufferre, vel ablatas retinere, minuere seu quibuslibet vexationibus fatigare, sed omnia integra conserventur, eorum pro quorum gubernatione et sustentatione concessa sunt usibus omnimodis profutura, salva sedis apostolice auctoritate et diocesani episcopi canonica justitia. Si qua igitur in futurum ecclesiastica secularisve persona hujus nostre constitutionis paginam sciens contra eam temere venire temptaverit, secundo terciove commonita, nisi reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini redemptoris nostri Jesu Christi aliena fiat, atque in extremo examine districte ultioni subjaceat; cunctis autem eidem loco justa servantibus sit pax Domini nostri Jesu Christi, quatinus et hic fructum bone actionis percipiant, et apud districtum judicem premia eterne pacis inveniant. Amen. Ego Eugenius, catholice ecclesie episcopus, subscripsi. Ego Cunrardus, Sabinensis episcopus, SS. Ego Albericus, Hostiensis episcopus, SS. Ego Imarus, Tusculanus episcopus, SS. Ego Gregorius, presbiter cardinalis, tituli Calixti, SS. Ego Guido, presbiter cardinalis, tit. Sancti Grisogoni, SS. Ego Reinerius, presbiter cardinalis, tit. Sancte Prisce, SS. Ego Hubaldus, presb. card. tit. Sancte Praxedis, SS. Ego Hubaldus, presb. card. tit. SS. Johannis et Pauli, SS. Ego Wido, presb. card. tit. SS. Laurentii et Damasii, SS. Ego Bernardus, presb. card. tit. S. Clementis, SS. Ego Hubaldus, presb. card. tit. S. Crucis in Jerusalem, SS. Ego Willanus, presb. card. S. Stephani in Celiomonte, SS. Ego Odo, presb. card. S. Georgii ad Velum Aureum, [SS.] Ego Guido, diac. card. SS. Cosme et Damiani, SS. Ego Octavianus, diac. card. S. Nicholai in Carcere Tulliano, SS. Ego Gregorius, diaconus card. S. Angeli, SS. Ego Astaldus diac. S. Eustachii juxta Templum Agripe, SS. Ego Barardus [Berardus], diac. card. S. Romane ecclesie, SS. Ego Jacinthus, diac. card. S. Marie in Comidi, SS. Ego Cinthius, diac. card. SS. Sergii et Bachi, SS. Datum trans Tiberim, per manum Roberti, sancte Romane ecclesie presbiteri cardinalis et cancellarii, V idus febroarii, indictione nona, incarnationis Dominice anno Mº Cº [XLVº], pontificatus vero domni Eugenii III pape, anno primo.